
Tisztelt Képviselő-testület !

Törvényi szintű döntések következtében az államháztartás területén végrehajtott eddigi átalakítások, valamint a jövő évtől életbe lépő további változások jelentős hatással vannak, illetve lesznek az önkormányzatok gazdálkodására is. Martfű város esetében is várhatóan tovább apadnak az állami források. A csökkenő állami hozzájárulás nehezíti a város költségvetési helyzetét, az ellátandó feladatok anyagi fedezetének biztosítása a korábbiaknál is komolyabb odafigyelést és tervezést igényel.

Az Önkormányzat költségvetésében továbbra is meghatározó fontosságú a helyi adóbevétel. A csökkenő állami normatívák miatt a város költségvetése az eddigieknél is kiélezettebben szorul rá a helyi adókra.
Martfű város helyi adóbevételeit egyrészt a helyi adótörvény keretein belül meghatározott adónemek bevételei, másrészt a központi adónak számító gépjárműadó bevétel jelentik. A helyi adó törvény 1990. évi hatályba lépését követően az önkormányzatok által bevezethető helyi adónemek közül Martfű Város Önkormányzata még ugyanabban az évben bevezette az iparűzési adót. Az iparűzési adó bevezetése jelentős és nagyon fontos döntés volt a város életében, mivel a város (lakosság létszámához viszonyított) iparosodottsága kiemelkedően magas.
Bár a helyi adótörvényben 2000. évtől hatályba lépett adóalap-megosztási szabályok drasztikus (számunkra kedvezőtlen) változása, valamint a 2008-ban kirobbant gazdasági válság máig érződő hatásai egyaránt negatív hatással voltak Martfű város iparűzési adóbevételére, településünk helyi adóbevételeinek túlnyomó része ma is ebből az adónemből származik. Igaz, az innen származó bevétel – egy-két sikeres év váratlanul kiugró eredményét leszámítva – évek óta csökkenő tendenciát mutat. Az iparűzési adóbevételek csökkenése, illetve a tervezett bevételek megvalósulásának bizonytalansága késztette annak idején városunk Képviselő-testületét, hogy 2007. évtől kezdődően bevezesse az építményadót. Az építményadó bevezetése, valamint annak mértékének időközben két lépcsőben történt emelése valamelyest tompította az iparűzési adóbevételek ingadozása és kiesése miatti bizonytalanságot, biztosabb alapot nyújtva a költségvetés tervezéséhez.
A költségvetés tervezhetősége, bevételeinek stabilizálása és az önkormányzat által ellátandó feladatok megvalósítása sikerességéhez a továbbiakban is szükség van a helyi adóbevételek jelentőségének megtartására, illetve lehetőség szerinti növelésére.

A már fentebb említett okok (a válság előtti eredményességi szintjükre csak nehezen visszaálló gazdálkodó szervezetek kieső iparűzési adója, az államháztartásban történt átalakítások következtében lecsökkent állami hozzájárulások összege) mellett további bevétel csökkenést jelent, hogy 2013. évtől a központi adónak számító gépjárműadó bevétel sem marad teljes egészében az önkormányzatoknál, annak 60 %-át át kell utalni az állami költségvetésbe. Az iparűzési adó esetében 2013. év második felétől az is jelenthet némi adóbevétel kiesést, hogy a döntően fuvarozási tevékenységre szakosodott vállalkozások az e-útdíjat leírhatják iparűzési adójukból. (Sőt további közvetett hatása is lehet ennek a változásnak, amennyiben az e-útdíj megnöveli egyes termékek árát, ennek következtében a nem fuvarozással foglalkozó vállalkozások is több anyagköltséget számolhatnak el, csökkentve ezzel megfizetendő iparűzési adójukat.) 
A helyi adókról szóló törvény meghatározza az önkormányzatok által bevezethető helyi adónemeket, illetve azok mindenkori lehetséges maximális mértékét. A Martfű Város Önkormányzata illetékességi területén bevezetett helyi adónemek közül az iparűzési adóban a város legfőbb döntéshozó szerve mindig is a törvény által engedélyezett maximumban határozta meg az adó mértékét: ez jelenleg is így van, a mérték most 2 %. 
Az idegenforgalmi adónál szintén közelíti a maximális mértéket: ha száz forintra kerekített összegű adómértéket alkalmazunk, akkor a legmagasabb, 400 forint a hatályban lévő, vendégéjszakánként fizetendő adó összege (igaz nem kötelező kerekített összegű adómértéket alkalmazni). A 2014. évtől bevezethető maximum 496,6 Ft/vendégéjszaka.

A bevezetett helyi adónemek közül jelenleg az építményadó az, amelynek mértéke jelentősen alatta marad a törvény által engedélyezett maximálisan alkalmazható adómértéknek. A törvény 2014. évtől 1821,2 Ft négyzetméterenkénti adómértéket tesz lehetővé az építményadóban. Hozzá kell tenni, hogy a törvényben rögzített maximális mérték úgy lett megállapítva, hogy az az ország legfrekventáltabb helyeire, illetve településrészeire is alkalmazható legyen. Ezer forintnál magasabb mértéket csak a települések kis hányada alkalmaz, jellemzően inkább a főváros és a nagyvárosok. A települések fele, kétharmada be sem vezette ezt az adónemet, az alkalmazott mérték pedig a legtöbb helyen maximum néhány száz forint négyzetméterenként.

A Martfű város illetékességi területén hatályos építményadó-mértékek jelenleg 140 és 600 forint között hatályosak. A rendelet szerinti négy körzetre osztott város három körzetében 140 forint, míg egy körzetben 600 forint az adómérték.
Az egyes adónemeknél alkalmazott hatályos mértékek áttekintését követően látszik, hogy az adóbevételek valamelyes növelésének legfőbb lehetséges módja az építményadó mértékének emelése. Ezen adónem jelentőségének folyamatos növelését már az előző években is szükségesnek tartotta a mindenkori képviselő-testület. A két alkalommal történt mérték-emelés is ezt a nézetet támasztja alá.
Az építményadónak a helyi adó törvény szerinti bevezethető maximális mértéke ugyan lehetőséget adna a jelentős (akár többszörös) emelésre is, ám ugyanezen törvény azt is kimondja, hogy az adó mértékének megállapításakor az önkormányzat gazdálkodási követelményei mellett az adóalanyok teherviselő képességére is tekintettel kell lenni.
Jelenleg sajnos sem a lakosság sem pedig – ahogyan az az iparűzési adóbevallások tükrében látszik - a vállalkozások terhei nem növelhetők jelentősen. Nem beszélve arról, hogy a jövőre nézve az esetlegesen vállalkozási célból városunkban letelepedni kívánó vállalkozásokra is riasztó hatással lehet egy viszonylag magas adómérték.
Mindazonáltal annak szükségessége továbbra is fennáll, hogy a kevésbé előre tervezhető iparűzési adó felől egyre inkább a vagyoni típusú, tervezhetőbb bevételeket jelentő adónem, pl. az építményadó felé kell elmozdítani a helyi adóbevételek súlyát. A fentebb említett okok miatt ezt csupán évek alatt, kisebb lépésekben és mindenképpen erősödő gazdaság és nagyobb terhet vállalni tudó adóalanyok esetében lehet megtenni.

Az adóalanyok teherviselő képességét tekintve most úgy látszik, hogy a 2014. adóévtől hatályos adómértéket nem lehet olyan szintre emelni, amelyet egy ideális, minden szükséges és elképzelt feladat ellátásához igazodó költségvetés megkövetelne. A változás jelenleg csak kisebb mértékű lehet, szem előtt tartva az övezeti rendszert, az eddig alkalmazott mértékeket, az egyes övezetekre jellemző adózói kör összetételét, teherbíró képességét.
Az építményadó 2007. évi bevezetésekor kialakított négy övezet közül az egyikben ma többszöröse az adó mértéke a többi három övezet adómértékéhez képest. Ez persze annak idején tudatosan került így megállapításra: a magasabb adómérték övezete fejlett ipari terület, jelentős nagyüzemekkel. A város többi részén, azaz a további három övezetben jellemzően a város magánszemély lakosainak adóköteles ingatlanai helyezkednek el. Ugyanakkor a lakórészek és a vállalkozások szórtan elhelyezkedő építményei mellett itt is található még egy zárt egy ipari terület, a Tisza Ipartelep. Erre az ipari területre a mai napig ugyanaz az alacsony adómérték vonatkozik, mint a város egész területén élő lakosságra: a maximálisan megállapítható adómértéknek csak töredéke terheli az itt található építményeket, azaz 140 forint négyzetméterenként. Bár a város belső részén található Tisza Ipartelepre vonatkozóan az ottani vállalkozások teherbíró képességére is tekintettel nem lenne reális az adó mértékét a külső ipartelep adómértékéhez igazítani, de mindenképpen ajánlatos lenne elmozdítani az általános, legalacsonyabb adómértéktől. Ehhez a város központjában lévő, területileg jól körülhatárolható ipari területet egy külön övezetbe (5-ös övezet) lenne célszerű sorolni.

A rendelet-tervezet szerint az építményadóhoz kialakított övezetek, valamit az építményadó övezetenkénti mértéke 2014. évtől az alábbiak szerint alakulna: az 1-es, 2-es és 3-as övezetekben maradna a 140,- Ft/m2/év, ahogyan a 4-es övezetben is az eddigi 600,- Ft/m2/év.

Az újonnan kialakított 5-ös övezetben (Tisza Ipartelep) az építményadó mértéke
240,- Ft/m2/év lenne a jövő évtől kezdődően. Ezen ötödik övezetben található építményekre vonatkozó emelés mértéke százalékos arányban ugyan soknak tűnhet az eddig alkalmazott adómértékhez képest, de az 1.821,- Ft/m2/év 2014. évtől bevezethető maximális mértéknek a heted részét sem érné el.

Az újonnan kialakított 5-ös övezet területére vonatkozó száz forintos adómérték-emelés összességében kb. 6 millió forint többletet jelenthetne a város adóbevételeiben, mely adóbevétel-többlet minden bizonnyal kompenzálná az e-útdíj esetleges negatív hatását, egyben újabb kis lépést jelentene az adószerkezet átalakításában, valamelyest javítva a költségvetést érintő adóbevétel tervezést.

Az adómérték esetleges emelése, ill. az emelés mértéke az Önkormányzat Képviselő-testületének mindenkori mérlegelési és döntési jogkörén alapul.

Kérem előterjesztésem és a módosító rendelet-tervezet elfogadását.
Martfű, 2013. november 25.

